**Szám:** 1-10/2022. 6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. október 27-i rendes, nyilvános ülésére**

**Tárgy:** Döntés Batthyány L. u. 15. számú (volt gimnázium) épület energiahatékonyság növelő karbantartási munkáiról

**Tisztelt Képviselő-testület!**

A képviselő-testület a 2022. szeptemberi képviselő ülésen a 11. napirendi pontban foglalkozott az utóbbi hónapokban kialakult, önkormányzatunkat is sújtó nehéz gazdasági helyzettel. Az előterjesztés részletesen kifejtette többek között az energiaválság okozta jelentős problémákat, amellyel a nemzetgazdaság valamennyi szereplőjének szembe kell néznie az elkövetkező hónapokban. Mint az előterjesztésben megállapításra került a jelenleg prognosztizálható önkormányzati működés pénzügyi stabilitásának megőrzése központi többlettámogatás nélkül nem megvalósítható, mivel jelenleg sem finanszírozza a központi normatíva az egyes intézmények működését. Sajnos arról jelenleg nincs információnk, hogy központi többlettámogatásra számíthatunk-e, és ha igen, milyen mértékben. Önkormányzatunk mindent elkövet intézményeink folyamatos, jelenlegi színvonalon történő működtetése érdekében, és csak a legvégső esetben folyamodunk a működés korlátozásának bevezetésére, amelyiknél egyáltalán szóba kerülhet. Ennek érdekében egyeztetésre került sor az intézmények vezetőivel, melyen többek között az energiamegtakarítási lehetőségek is szóba kerültek. Mint köztudott, 2022. szeptember 1-től a Zalaszentgróti Szociális Család- és Gyermekjóléti Központ a korábbi székhelyét a telephelyével összevonta, és egy, központi helyen, a Zalaszentgrót, Batthyány u. 15. szám alatti, a volt gimnázium épületében látja el feladatát. Ennek köszönhetően az épület használt részének jelentős hányadát a fent említett intézményünk fogja a jövőben használni, így az üzemeltetési- és rezsiköltségek jelentős hányada is az intézményt fogja terhelni. A rezsiköltségek nagyrészét a fűtés-, vagyis gázköltség jelenti, amelynek csökkentésére alapvetően három megoldás létezik. A fűtéskorszerűsítés 2014-ben megvalósult, a beépített fűtőkészülék és hőcserélők nem számítanak korszerűtlennek, így ez nem jön számításba. Az épület szigetelése olyan beruházás, amelynek finanszírozása pályázati forrás nélkül szinte elképzelhetetlen, így a harmadik lehetőség, a nyílászárók magasabb energetikai besorolásúra, jobb energiahatékonyságúra történő cseréje az, ami számottevő energiamegtakarítást eredményez és még saját forrásból finanszírozható nagyságrendű. Tekintve, hogy az épület jelenlegi ablakai régi, korszerűtlen, egyrétegű üvegezésűek, a jelenlegi és várható energiaköltségek mellett egy viszonylag gyorsan megtérülő beruházással lehetne nagymértékben javítani az épület használt részének energiahatékonyságát. Az intézmény árajánlatot kért több vállalkozótól az ablakok cseréjére vonatkozóan, közülük egy vállalta az idei kivitelezést. Farkas Zsolt egyéni vállalkozó 29 db ablak fehér színű, műanyag, Kömmerling típusú, 3 rétegű üvegezéssel ellátott nyílászárókra történő cseréjére az 1. számú melléklet szerinti árajánlatot adta. Az árajánlat helyiségenkénti bontásban részletesen tartalmazza a nyílászárók egységárát, azok pontos műszaki paramétereit, illetve a felmerülő járulékos költségeket, beleértve az árfolyamkorrekció, a szükséges mértékű (ablakonként maximum 1 ablakszárnyra kiterjedő) szúnyogháló, a párkány és a felmerülő bontási és beépítési munkadíj tételenkénti összegét. Az árajánlat végösszege bruttó 8.852.886,- Ft, ami sajnos nem tekinthető véglegesnek, mivel igen rövid érvényességi idejű, és az Euro árfolyam szerint változik az ablakok ára. Tekintve, hogy hivatalos megrendelés csak a Testület döntését követően történhet, mindenképpen aktualizálni kell az október 27-ig érvényben lévő árajánlatot. Mindezek következtében előzetesen pontos végösszeget nem lehet meghatározni, az utólagos helyreállítási munkákkal együtt nagyságrendileg bruttó 10 millió Ft körüli karbantartási költséggel kell számolni, amely egyrészt 4 millió Ft erejéig a Zalaszentgróti Szociális Család- és Gyermekjóléti Központ, a fennmaradó rész tekintetében Zalaszentgrót Város Önkormányzata 2022. évi dologi kiadásaiból finanszírozható, utóbbi esetében a karbantartási előirányzaton belüli költségsorok közötti átcsoportosítással megvalósítható a finanszírozás.

A Gazdasági és Városfejlesztési Bizottság az előterjesztést a 2022. október 20-i ülésén megtárgyalta, a 80/2022. (X.20.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztés megvitatását követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzata Képviselő-testülete az előterjesztésben foglaltak alapján egyetért azzal, hogy a Zalaszentgrót, Batthyány u. 15. szám alatti, volt gimnázium épületében közös finanszírozással energiahatékonyság növelő karbantartási munkálatok valósuljanak meg, melynek fedezete az Önkormányzat 2022. évi költségvetésének karbantartási kiadásaiból bruttó 6 millió forint és a Zalaszentgróti Szociális Család- és Gyermekjóléti Központ 2022. évi költségvetésének dologi kiadásaiból bruttó 4 millió forint összegben kerül biztosításra.

A Képviselő-testület felhatalmazza a polgármestert a szükséges intézkedések megtételére és a kivitelezési szerződés megkötésére.

Határidő**:** 2023. április 30.

Felelős**:** Baracskai József polgármester

**Zalaszentgrót**, 2022. október 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  jegyző |